Felix Claar skifter til sommer fra Aalborg Håndbold til Magdeburg. Nordjyderne ville gerne have beholdt ham.

Aalborg Håndbold må til sommer tage afsked med en af holdets store profiler. Den svenske playmaker Felix Claar vil ikke forlænge sin kontrakt med nordjyderne og har i stedet skrevet under på en aftale med bundesligaklubben Magdeburg. Det meddeler den nordjyske klub fredag i en pressemeddelelse. Klubdirektør Jan Larsen ærgrer sig, men respekterer svenskerens beslutning. - Vi har gjort alt, hvad vi kunne, for at forlænge aftalen med Felix, men han ønskede at fortsætte karrieren i Bundesligaen hos Magdeburg. En beslutning, vi har fuld respekt for, siger Jan Larsen. Svenskeren kom til Aalborg i 2020, og i sin første sæson i klubben var han blandt andet med til at spille nordjyderne i Champions League-finalen. Han har også vundet et dansk mesterskab og en pokaltitel med klubben. - Jeg ser frem til at slutte min tid i klubben på bedste vis, og forhåbentlig kan vi gøre det med at sikre en eller flere nye titler til pokalskabet, siger Claar. "Han hører til i verdenseliten" TV 2 SPORTs håndboldekspert Bent Nyegaard medgiver, at det bliver svært at udfylde det hul, Claar efterlader i den danske storklub. - Jan Larsen og Aalborg har jo gjort alt for at holde på ham, for han har været en gylden fugl for dem. Han har fuldstændig spillet sig ind i verdenseliten og hører i dag til i top-tre på playmaker-positionen. - Det gør ondt på dem i Aalborg, og der skal bygges nyt i næste sæson. Jan Larsen og kompagni er i markedet og skal se, hvad der er det muliges kunst, lyder analysen fra Bent Nyegaard. Aalborg fører lige nu den danske herreliga efter syv spillerunder: